CELEX: C2005/271/38
Language: et
Date: 2005-10-29 00:00:00
Title: Kohtuasi T-300/05: 21. juulil 2005 esitatud hagi — Küprose Vabariik v. Komisjon

29.10.2005   
            
            
               ET
            
            
               Euroopa Liidu Teataja
            
            
               C 271/19
            
         21. juulil 2005 esitatud hagi — Küprose Vabariik v. Komisjon
   (Kohtuasi T-300/05)
   (2005/C 271/38)
   Kohtumenetluse keel: kreeka
   Pooled
   
      Hageja: Küprose Vabariik (esindaja: Petros Kliridis)
   
      Kostja: Euroopa Ühenduste Komisjon
   Hageja nõuded
   
               —
            
            
               tühistada komisjoni määrus (EÜ) nr 651/2005 (1);
            
         
               —
            
            
               mõista kohtukulud välja Euroopa Ühenduste Komisjonilt.
            
         Väited ja peamised argumendid
   Vaidlustatud määrus muudab määrust nr 60/2004, (2) millega sätestatakse suhkrusektori üleminekumeetmed uute liikmesriikide ühinemise tõttu. Hageja taotleb vaidlustatud määruse tühistamist, viidates esiteks sellele, et komisjonil puudus pädevus seda vastu võtta. Hageja märgib eelkõige, et 2003. aasta ühinemisakti artikli 41 kohaselt on komisjonil pädevus vastu võtta üleminekumeetmeid, kui sellised meetmed on vajalikud, et võimaldada üleminekut uute liikmesriikide ühinemisele eelnevalt korralt sellele korrale, mis tuleneb ühise põllumajanduspoliitika kohaldamisest. Hageja arvates ei ole aga komisjon näidanud, et tema poolt võetud meetmed olid vajalikud, ning seega puudus komisjonil pädevus neid vastu võtta. Hageja märgib samuti, et ühinemisakti artikkel 41 tähendab selgelt, et lubatud on üksnes uutele liikmesriikidele kasulike meetmete vastuvõtmine. Hageja leiab, et uue määrusega vastu võetud meetmed ei ole uutele liikmesriikidele kasulikud, vaid vastupidi on nende jaoks koormavad.
   Samas kontekstis väidab hageja, et esitatud põhjendused on ebapiisavad, kuna komisjon ei selgita rahuldavalt, mis viis vaidlustatud määruse vastuvõtmiseni. Hageja märgib lisaks, et rikutud on proportsionaalsuse põhimõtet, kuna tema arvates ei ole komisjon tõendanud, et meetme vastuvõtmine oli üldse vajalik, samas kui komisjon oleks igal juhul võinud vastu võtta teisi meetmeid uutes liikmesriikides ülemääraste suhkrukoguste tekkimise vältimiseks, ilma et oleks olnud vaja vastu võtta selliseid meetmeid nagu vaidlustatud määruses.
   Lisaks märgib hageja, et vaidlustatud määrus rikub seaduste tagasiulatuva jõu puudumise põhimõtet, kuna sellega kehtestatakse kohustusi, mis käsitlevad enne selle jõustumist kogunenud suhkrukoguseid.
   Lõpuks märgib hageja, et komisjon rikkus võrdse kohtlemise ja mittediskrimineerimise põhimõtet, kuna tema sõnul kehtestab vaidlustatud määrus erineva kohtlemise uute liikmesriikide äriühingute ja vanade liikmesriikide äriühingute vahel seoses sarnase või koguni sama olukorraga.
   
      (1)  Komisjoni 28. aprilli 2005. aasta määrus (EÜ) nr 651/2005, millega muudetakse määrust (EÜ) nr 60/2004, millega sätestatakse suhkrusektori üleminekumeetmed Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemise tõttu (ELT L 108, 29.4.2005, lk 3).
   
      (2)  ELT L 9, 15.1.2004, lk 8.